**Sandnes SVs alternative budsjett 2020 til 2023 tekstdel - HANDLINGS- OG ØKONOMIPLAN**

* Sandnes kommune vil styrke arbeidet med retten til heltid, økt grunnbemanning og kommunal vikarbank med faste ansatte. Dette vil bedre arbeidsforholdene for de ansatte, og gi stabilitet og forutsigbarhet for innbyggerne. Det betyr også lavere sykefravær, samtidig som bedre renhold bidrar til godt vedlikehold av kommunens eiendommer.
* Sandnes kommune skal prioritere etter- og videreutdanning for ansatte i alle sektorer for å redusere andel ufaglærte eller ansatte på dispensasjon. Kommunen vil etablere en strategi for dette for å sikre at vi får nødvendig kompetanse, og at vi prioriterer riktig når vi tilbyr etter- og videreutdanning.
* Sandnes kommune skal arbeide for 2,5 lærlinger pr 1000 innbyggere. Dette måltallet skal være oppnådd innen utgangen av 2023. Kommunen vil derfor omgjøre to stillinger, og styrke fagopplæringen allerede fra 2020. I tillegg skal kommunen styrke den faglige veiledningen til studenter og lærlinger ute på arbeidsplassene med å gi ansatte med ansvar for fagopplæring tid til å følge opp den enkelte.
* Sandnes kommune vil gjennomføre forsøk med sekstimersdag i en av avdelingene. Dette gjøres i samarbeid med ansatte, tillitsvalgte og administrasjonen.
* Sandnes kommune vil styrke arbeidet mot svart arbeid, skatteunndragelse og handel med bedrifter som er tilknyttet skatteparadis. Kommunen skal sikre at kun seriøse bedrifter får tilby varer og tjenester ved at leverandærer har tariffavtaler, at de har lærlinger på lokal byggeplass eller i egen produksjon lokalt, og at de kun skal ha ett nivå underleverandører. Kommunen skal også styrke kontrollarbeidet på anleggsplassene og hos leverandørene.
* Sandnes kommune vil bidra til at lokalt næringsliv får anledning til å levere varer og tjenester til kommunen gjennom revidering av innkjøpsreglementet. Der vil kommunen blant annet bruke klima, miljø, leveringstid og tilgjengelighet som kriterier.
* Sandnes kommune skal bli en kommune hvor elevene får gjøre leksene på skolen, hvor de får tilbud om skolemat, styrket friluftsaktiviteter og kulturelle opplevelser i løpet av skoledagen. I tillegg skal alle elevene få låne nødvendig tur- og aktivitetsutstyr gratis gjennom Frilager. Dette vil bidra til sosial utjevning.
* Sandnes kommune vil tilby gratis bading til barn og foreldre hver mandag når Iglemyr åpner. 1 og 2 klasse kl. 16 til 17, og 3 og 4 klasse kl. 17 til 18. På denne måten vil kommunen vil bidra til at flere klarer å lære seg å svømme. Tilbudet gjelder barn sammen med foreldre.
* Sandnes kommune vil at alle nye barnehager skal være i kommunale eller offentlig regi. Kommunen skal utarbeide en plan for rekommunalisering av de private kommersielle barnehagene, i tillegg til dialog med de ideelle barnehagene for å se på mulighet for å overta driften hvis de ønsker å selge.
* Sandnes kommune har tillit til de ansatte, som må få bruke kompetansen og erfaringene i arbeidet de skal utføre. Kommunen vil i samarbeid med de ansatte og tillitsvalgte gå gjennom pålegg, rutiner, dokumentasjonskrav, rapportering og evaluering for å se på hva som stjeler unødig tid.

* Sandnes kommune vil se til Oslo for å vurdere innføring av aktivitetstid til innbyggere over 67 år som mottar hjemmebaserte tjenester.
* Sandnes kommune vil gi Sandnes Parkering ansvar for vedlikehold og service på parkeringsanlegg på knutepunkt som Ruten, Hana, Skeiene, Ganddal og Bogafjell.
* Sandnes kommune skal styrke arbeidet mot seksuell trakassering blant elever og ansatte i kommunen.
* Sandnes kommune vil arbeide for at nye tillatelser til oppdrett kun gis til lukkede anlegg, og mener at på sikt må all oppdrett i sjø foregå i lukkede anlegg som garantert er bærekraftige med tanke på økosystemet.
* Sandnes kommune må sikres full handlefrihet med hensyn til organisering og gjennomføring av det offentlige tilbudet av tjenester til innbyggerne. Det må blant annet omfatte: vann- og energiforsyning, renovasjon og avløp, redningstjeneste, helse – og sosialtjenester, utdanning, offentlig transport, og by- og regionalutvikling. Kommunen vil arbeide for å sikre mulighet til å reversere enhver konkurranseutsetting av lokale, offentlige tjenester gjennom politiske vedtak, når kommunen måtte ønske det, også når det innebærer gjeninnføring av kommunalt eierskap.

Internasjonal handelsavtale må ikke innskrenke kommunalt handlingsrom til å regulere sektorer som er eller kan bli en del av det kommunale ansvar, inklusive forhold som berører forbrukerbeskyttelse, helse, sikkerhet, miljø og arbeidstakerrettigheter.

Sandnes kommune mener det er viktig å sikre full beskyttelse mot overnasjonale tvistesystemer som gir mulighet til å ta ut søksmål for påståtte tap som følger av lovlig fattede, politiske vedtak.